29.6.2023 г.
BG
Официален вестник на Европейския съюз
C 229/15
36. подчертава създаването на инициативи в областта на културното и демократичното образование с оглед на насърчаването на мобилността и междуличностните контакти и изграждането на по-силни общества чрез устойчиво социално и икономическо развитие; 37. подчертава, че е важно да се подобри капацитетът за прогнозиране и предприемане на действия срещу и в отговор на дезинформацията, свързана с COVID-19, и да се укрепи устойчивостта на обществото спрямо заплахите, свързани с пропагандата, фалшивите новини и речта на омразата, без да се ограничава свободата на словото на медиите; 38. подчертава, че е важно да се създадат повече качествени работни места за младите хора, което представлява особено голямо предизвикателство предвид структурните двигатели на промените, например технологичните иновации и глобализацията, с цел да се предотвратят социално-икономическите последици от „изтичането на мозъци“ от държавите от Източното партньорство; 39. отбелязва, че по време на пандемията от COVID-19 здравните системи на всички държави от Източното партньорство много бързо се оказаха претоварени и че поради това създателите на политики следва да увеличат реципрочността и финансирането на общественото здравеопазване, за да се повиши неговата подготвеност за подобни ситуации; 40. отбелязва, че пандемията от COVID-19 ускори цифровия преход и че държавите от Източното партньорство следва да преразгледат устойчивостта и ефикасността на настоящите образователни модели; 41. подчертава, че държавите от Източното партньорство следва да си сътрудничат и да обменят опит във връзка с политиките за възстановяване след пандемията, за да се засилят готовността и реципрочността с оглед на подобни предизвикателства в бъдеще; 42. подчертава, че е необходимо да има ясна уредба за работните места, за да се стимулира двойният преход, да се гарантира възстановяването от социално-икономическото въздействие на пандемията от COVID-19, да се засили устойчивата конкурентоспособност в столиците, да се осигурят достойни работни места и равни възможности и да се увеличат стабилността и просперитетът в региона; 43. подчертава необходимостта от увеличаване на стратегическите инвестиции с оглед на разрастването на устойчивата, екологосъобразна и кръгова икономика, като същевременно се подобрява продоволствената сигурност в региона на Източното партньорство; 44. подчертава значението на стимулирането на икономическото развитие чрез мерки като повишена свързаност и регионално развитие, вътрешнорегионална търговия, селско стопанство и развитие на селските райони със силен политически акцент върху опазването на околната среда, така че да се засили устойчивостта спрямо изменението на климата, да се ускори преходът към нисковъглеродна кръгова икономика и да се развие цифровата икономика; 45. отбелязва значението на повишаването на техническия експертен опит и капацитета с цел въвеждане на вътрешни рамки за мониторинг, докладване и проверка на емисиите в съответствие с новата рамка за осигуряване на по-голяма прозрачност съгласно Парижкото споразумение; 46. посреща със задоволство Икономическия и инвестиционен план на Източното партньорство, който се очаква да мобилизира 2,3 милиарда евро от бюджета на ЕС под формата на безвъзмездни средства, смесено финансиране и гаранции с цел подпомагане на възстановяването след пандемията и устойчиво трансформиране на икономиките на държавите от Източното партньорство, с цел те да бъдат по-устойчиви и по-добре интегрирани; отбелязва, че планът би могъл да привлече до 17 милиарда евро под формата на публични и частни инвестиции; 47. призовава всички заинтересовани страни в ЕС и държавите от Източното партньорство да увеличат усилията си за изпълнение на водещи инициативи, включително проекти, които са предназначени да развият свързаността в Черно море, например чрез прокарване в Черно море на подводни електропреносни кабели и кабели с оптични влакна и чрез осигуряване на преки фериботни и фидерни превози между Грузия и държави — членки на ЕС (Румъния и България), които биха намалили времето за транзит и връщане и биха направили тези региони по-достъпни; 48. припомня, че Европейският съюз ще продължи да подкрепя държавите от Източното партньорство, които желаят да изградят своята устойчивост и стабилност в региона, като се ангажира и оказва различни видове сътрудничество, включително чрез кибернетични, хибридни и други невоенни средства.